- Byggearbeidet var ulovlig
Tirsdag raste et kjøpesenter under oppføring sammen i Tongaat i KwaZulu-Natal-provinsen, ved storbyen Duran øst i Sør-Afrika. Minst 40 personer kan være begravd i ruinene, en kvinne var tirsdag kveld bekreftet blant de foreløpig to bekreftet omkomne, og 30 skadede ble brakt i sikkerhet, melder CNN. - Det så ut som om bakveggen på bygget falt sammen, sa et øyevitne, ifølge NTB. Tirsdag kveld ble det kjent at lokale myndigheter tidligere hadde fått rettens medhold i å stanse byggearbeidene. - Vi visste ikke at de fortsatte byggearbeidene. Entreprenøren fulgte ikke loven, sier viseborgermester Nomvuzo Shabalala, ifølge enca.com. NTB skriver at nye byggeprosjekter de siste årene har skutt opp som paddehatter i Durban og KwaZulu-Natal - den sørafrikanske presidenten Jacob Zumas hjemtrakter. Observatører tror tirsdagens ulykke kan bli en faktor i nyvalget som ventes holdt i Sør-Afrika neste år. Letemannskapene brukte redningshunder og avansert teknisk utstyr for å forsøke å finne overlevende i restene av bygningen som raste sammen. - Det er usikkert hva som forårsaket kollapsen, sier redningsarbeider Neil Powell. Kjøpesenteret skal etter planen åpnes april neste år, og skal inneholde lokaler på minst 15.000 kvadratmeter fordelt over tre etasjer.
Byggearbeidene på kjøpesenteret som tirsdag kollapset i Sør-Afrika skulle vært stanset, ifølge myndighetene.